Diari Oficial de la Generalitat Valenciana


Sumari del DOGV 4136, del 27-11-2001 (2001/11915)

Informació pública de la convocatòria del Segon Certamen Internacional d'Àlbum Infantil Il·lustrat Ciutat d'Alacant 2002.
-------------------------------------------------------------------------------------------------------------------------

### Dades del document

Número de DOGV
:   4136

Data del DOGV
:   27-11-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/11720


Data del document
:   28-09-2001

Organisme emissor
:   Patronat Municipal de Cultura d'Alacant

Tipus de document
:   Anunci

Descriptors 

:   * Alacant
    * premi cultural
    * distinció honorífica

Informació pública de la convocatòria del Segon Certamen Internacional d'Àlbum Infantil Il·lustrat Ciutat d'Alacant 2002. [2001/M11276]
  
El Patronat Municipal de Cultura d'Alacant, en col·laboració amb l'Editorial Anaya, convoca el Segon Certamen Internacional d'Àlbum Infantil Il·lustrat Ciutat d'Alacant, com a suport a la creació i per a enriquiment del món de la literatura infantil, d'acord a les següents
  
Bases
  
Primera
  
Podran concórrer en aquest premi totes els autors que ho desitgen, de qualsevol nacionalitat, sense cap limitació quant al nombre de projectes.
  
Segona
  
Les obres presentades, escrites en llengua castellana, hauran de ser originals i inèdites, i no han d'haver sigut guardonades en cap altre concurs. No s'admetran aquelles obres que siguen traducció o adaptació d'altres originals.
  
Tercera
  
S'estableixen dos premis: un primer premi dotat amb 6.000 euros i un segon premi de 3.000 euros. Ambdós ho són en concepte de bestreta de drets d'autor.
  
En qualsevol cas, el jurat d'aquest premi es reserva el dret de fer menció especial d'alguna o algunes de les obres no premiades, que, per la seua qualitat i interés, se'n facen dignes.
  
Quarta
  
Els premis seran indivisibles i es concediran als projectes globals, dels quals es valoraran en igualtat de condicions el text i la il·lustració, que podran ser realitzats per una o diverses persones. D'altra banda, els premis podran ser declarats deserts.
  
Cinquena
  
Els projectes s'ajustaran proporcionalment al format 22 x 30 cm o equivalents, i no podran ultrapassar en cap cas els 40 cm. L'extensió màxima de l'àlbum, incloent-hi text i il·lustració, no podrà excedir les 24 pàgines.
  
Sisena
  
Els autors que opten als premis hauran de presentar: sis còpies impreses del text, quatre il·lustracions originals, cinc fotocòpies en color de dos d'elles i una maqueta, que indique el lloc que ocupen les il·lustracions, tant les quatre originals com la resta (que hauran d'estar en forma d'esbós), i el text.
  
Setena
  
El termini de presentació d'originals s'obri amb la publicació d'aquestes bases i finalitza el 28 de febrer de 2002, a les 15.00 hores.
  
Seran remesos o lliurats al Patronat Municipal de Cultura; Centre Municipal de les Arts, plaça de Quijano, número 2, 03748 Alacant; i s'especificarà en el sobre Per al II Certamen Internacional d'Àlbum Infantil Il·lustrat Ciutat d'Alacant. En els sobres que s'envien a través d'oficines de Correus o agències de transports es farà constar de forma visible la data del seu lliurament, sense que hi haja cap menció del remitent.
  
Vuitena
  
A fi de preservar l'anonimat dels autors, les obres es presentaran en un sobre amb l'única indicació del títol i lema. Dins del mateix sobre se n'inclourà un altre tancat amb idèntic lema, que contindrà una fotocòpia del DNI o passaport del concursant, una breu ressenya biogràfica i la fitxa d'inscripció emplenada.
  
Novena
  
Els originals no seleccionats seran tornats als autors que així ho sol·liciten per escrit o es presenten per arreplegar-los, prèvia presentació del resguard d'enviament o lliurament, en el termini de tres mesos després de produir-se la resolució. Les despeses d'enviament correran a càrrec dels interessats. Els originals no reclamats seran destruïts una vegada acabat el citat termini.
  
Deu
  
El Patronat Municipal de Cultura nomenarà un jurat que estarà presidit pel seu president, actuarà com a secretari el del mateix organisme autònom o funcionari en qui delegue, i estarà integrat per persones de reconegut prestigi en el món de la literatura infantil. D'acord amb el nombre d'obres presentades, el Patronat Municipal de Cultura podrà nomenar un comité de lectura previ.
  
La resolució del jurat, que serà inapel·lable, es farà pública en un acte que se celebrarà a la ciutat d'Alacant durant la segona quinzena del mes de maig de 2002, tot coincidint amb la Fira del Llibre.
  
Onze
  
Els guanyadors dels premis es comprometen a finalitzar el treball d'il·lustració abans de l'1 de setembre de 2002.
  
Dotze
  
L'Editorial Anaya publicarà dins de l'any de la convocatòria i durant el mes de desembre els dos projectes premiats. Així mateix, l'Editorial Anaya tindrà prioritat de publicació d'aquells treballs que hagen rebut menció especial del jurat. Aquest dret tindrà una vigència d'un any, passat el qual els autors podran disposar lliurement de les seues obres.
  
En totes les publicacions es farà constar en lloc visible de l'edició i/o de la publicitat, la circumstància de ser premi del Segon Certamen Internacional d'Àlbum Infantil il·lustrat Ciutat d'Alacant 2002, i se'n mencionaran les entitats convocants .
  
Tretze
  
El Patronat Municipal de Cultura d'Alacant, sempre que hi haja un art final en suport paper dels originals, es reserva el dret a exposar-los en una de les seues sales municipals d'exposicions.
  
Catorze
  
La participació en aquest certamen implica el coneixement i l'acceptació íntegra d'aquestes bases.